Temeljem Pravilnika za provedbu programa uklanjanja krovnih pokrova koji sadrže azbest na području Grada Raba – „Moj Rab bez azbesta“, KLASA: 363-01/18-01/78, UR.BROJ: 2169-01-01-18-1 od dana 30. ožujka 2018. godine i Pravilnika o izmjeni i dopuni Pravilnika za provedbu Programa uklanjanja krovnih pokrova koji sadrže azbest na području Grada Raba „Moj Rab bez azbesta“, KLASA:363-01/20-01/77 UR.BROJ: 2169-01-01-20-02 od dana 1. prosinca 2020. godine i članka 34. Statuta Grada Raba (Službene novine Primorsko – goranske županije broj: 4/21) gradonačelnik Grada Raba raspisuje slijedeći

 **PONOVLJENI JAVNI NATJEČAJ**

za prikupljanje ponuda za sufinanciranje provedbe Programa uklanjanja krovnih pokrova koji sadrže azbest na području Grada Raba

„Moj Rab bez azbesta za 2025 godinu“

**PREDMET NATJEČAJA**

Predmet ovog Ponovljenog natječaja je sufinanciranje provedbe postupka uklanjanja krovnih pokrova koji sadrže azbest s objekata na području Grada Raba. Ponovljeni natječaj provodi Grad Rab (u tekstu: Provoditelj ponovljenog natječaja).

Ponovljeni Natječaj je otvoren od 29.04.2025 do 18.05. 2025. godine.

Pravo na korištenje nepovratnih financijskih sredstava (u tekstu: subvencije) Provoditelja ponovljenog natječaja može ostvariti fizička osoba na postojećem objektu koji se nalazi na području Grada Raba, a koji je u vlasništvu te fizičke osobe ili suvlasništvu iste uz pisanu suglasnost ostalih suvlasnika (u tekstu: Podnositelj prijave).

**OPRAVDANI TROŠKOVI ULAGANJA**

Provoditelj ponovljenog natječaja subvencionirat će samo opravdane troškove radova u postupku uklanjanja krovnih pokrova koji sadrže azbest koji su nastali nakon dana provedenog terenskog pregleda, a kojim će se utvrditi točnost prijavljenih/početnih/stvarno zatečenih stanja objekata, dok se ostala oprema/materijali i radovi/usluge koja/koji se mogu pojaviti u postupku uklanjanja predmetnih krovova smatraju neopravdanim troškom koji snosi Podnositelj prijave.

Da bi se stavke u nastavku smatrale prihvatljivim troškom, potrebno je:

* Osigurati i dokazati da je postupak uklanjanja i zbrinjavanja azbestnog materijala izvršen na odgovarajući i prihvatljiv način, sukladno Pravilniku o građevnom otpadu i otpadu koji sadrži azbest (NN 69/16) i Naputku o postupanju s otpadom koji sadrži azbest (NN 89/08), a što se dokazuje potvrdom ovlaštene pravne osobe koja ima dozvolu za sakupljanje takve vrste otpada te sklopljen Ugovor s Fondom za zaštitu okoliša i energetsku učinkovitost (u nastavku: Ovlašteni sakupljač).
* Osigurati dokaze o nabavci novog krovnog pokrova, te dokaze o izvedenim radovima montaže.
* Radovi na promjeni krovnog pokrova moraju biti završeni do 15.12.2025.godine.

Iznimno od stavka 1. ovog članka, razmatrati će se i zahtjevi već rekonstruiranih krovova, na način da će se sufinancirati uklanjanje krovnog pokrova koji sadrži azbest, isključivo izvedenog u 2025. godini i zadnjih 6 mjeseci prethodne godine, koji nije zbrinut, a pravilno je odložen za otpremu (prilog fotografije prije/poslije). Pravilno odloženi uklonjeni azbest smatra se uredno položen na paletu i zaštićen sa folijom.

**VISINA, UDIO SUBVENCIJE I BROJ KORISNIKA SUBVENCIJE**

Opravdani troškovi uklanjanja krovnih pokrova koji sadrže azbest s objekata u vlasništvu fizičkih osoba, a koji se nalaze na području Provoditelja ponovljenog natječaja subvencionirat će nepovratnim novčanim sredstvima Provoditelj ponovljenog natječaja.

Ukupan iznos osiguranih sredstava za sufinanciranje iznosi 16.000,00 EUR, a osigurana su u Proračunu Grada Raba za 2025. godinu na poziciji R10156.4.

Opravdani troškovi uklanjanja krovnih pokrova koji sadrže azbest s objekata u vlasništvu fizičkih i pravnih osoba, a koji se nalaze na području Provoditelja ponovljenog natječaja biti će sufinancirani nepovratnim novčanim sredstvima u visini od 16,00 EUR/m² uklonjenog krovnog pokrova, a najviše do 800,00 EUR po prijavljenom objektu, do iskorištenja raspoloživih proračunskih sredstava.

Iznos subvencije u cijelosti bit će sufinanciran iz sredstava Grada Raba.

Podnositelj prijave na ovaj Ponovljeni natječaj može podnijeti najviše jednu prijavu.

**OBVEZNA DOKUMENTACIJA**

Podnositelj prijave na Ponovljeni natječaj dužan je dostaviti slijedeću dokumentaciju:

1. Potpisan i cjelovito popunjen Prijavni obrazac kojeg ovjerava vlasnik ili u slučaj većeg broja vlasnika svi suvlasnici (Prilog 1);
2. Potpisanu i cjelovito popunjenu Izjavu o osiguranju vlastitih sredstava i prihvaćanju općih uvjeta natječaja (Prilog 2);
3. Presliku osobne iskaznice (predaje se obostrana preslika) ili uvjerenje o prebivalištu podnositelja prijave ne starije od 30 dana (u izvorniku);
4. Ukoliko postoji više suvlasnika objekta, pisanu suglasnost svih suvlasnika na objektu (Prilog 3);
5. Vlasnički list (gruntovni izvadak) za objekt na kojem se planiraju izvesti radovi zamjene krovnog pokrova koji sadrži azbest (kao valjan dokaz vlasništva predaje se izvornik, kopija izvornika ili ispis elektroničkog dokumenta), ne stariji od 30 dana;
6. Fotografija krova;
7. Mišljenje nadležne Uprave za zaštitu kulturne baštine, Konzervatorskog odjela u Rijeci, o planiranim radovima, ako se radi o objektu u zaštićenom području kulturne baštine.

Podnositelj prijave ne smije imati dugovanja prema Gradu Rabu po bilo kojoj osnovi. Provjera o dugovanju/ne dugovanju izvršit će se uvidom u službenu evidenciju Grada Raba.

Sve podnesene Prijave na Ponovljeni natječaj predmet su provjere, te je moguće zatražiti dostavu izvornika ili ovjerenih preslika zatraženih dokumenata. Ukoliko Podnositelj prijave ne dostavi cjelovitu dokumentaciju, prijava se isključuje iz daljnjeg postupka, te podnositelj prijave nema pravo na žalbu.

**NAČIN PRIJAVE, ROK I MJESTO PODNOŠENJA PRIJAVE**

Prijava na ponovljeni natječaj se dostavlja isključivo kao preporučena pošiljka s povratnicom ili se predaje neposredno, u pisanom obliku, zatvorenoj omotnici s imenom i prezimenom, te adresom Podnositelja prijave na adresu Provoditelja natječaja:

Grad Rab

Upravni odjel za komunalni sustav i zaštitu okoliša

Trg Municipium Arba 2

51 280 Rab

Uz naznaku:

**Ne otvaraj: prijava na Ponovljeni javni natječaj: „Moj Rab bez azbesta za 2025. godinu“**

Zadnji rok za podnošenje prijava je 18.05.2025 godine.

Prijave se mogu podnijeti osobno u pisarnici Grada Raba svakim radnim danom od 7:00 do 15:00, odnosno putem pošte na način da je vidljiv datum i sat podnošenja.

**OSTALE INFORMACIJE**

Tekst Ponovljenog natječaja s pripadajućim obrascima objavljen je na službenim Internet stranicama Grada Raba, [www.rab.hr](http://www.rab.hr)

Dostavljanjem dokumentacije na ovaj Ponovljeni natječaj, korisnik sredstava daje odobrenje Provoditelju ponovljenog natječaja da osnovne podatke o Podnositelju prijava i o ponuđenom projektu objavi na službenoj Internet stranici Provoditelja ponovljenog natječaja te u drugim izvještajima.

 Gradonačelnik Grada Raba

 Nikola Grgurić, dipl.oec.

KLASA:363-01/25-01/07

URBROJ:2170-13-04/04-25-33

Rab, 28.04.2025.